Broj: 711-I-212-P-561-22/23-02-21

Zagreb, 27. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, zamjenika predsjednice povjerenstva, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3.,4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Dalibora Perice,** za davanjem očitovanja, na 198. sjednici održanoj dana 27. prosinca 2022.g. daje sljedeće

**OČITOVANJE**

**Sukladno članku 7. točki d) ZSSI/21-a,** **ravnatelju Županijske uprave za ceste Zadarske županije zabranjeno je uz primanje plaće za obnašanje navedene dužnosti primiti jubilarnu nagradu kao i druge zabranjene dodatne naknad****e koji ne predstavljaju naknadu putnih i drugih troškova za obnašanje javne dužnosti.**

Obrazloženje

Zahtjev za davanjem mišljenja Povjerenstva podnio je Dalibor Perica iz Županijske uprave za ceste Zadarske županije. U Povjerenstvu zahtjev je zaprimljen 13. prosinca 2022. pod poslovnim brojem 711-U-9211-P-561/22-01-5, povodom kojeg se vodi predmet broj P-561/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu za očitovanjem Povjerenstva podnositelj traži mišljenje Povjerenstva ima li ravnatelj ustanove pravo na jubilarnu nagradu.

Člankom 3. stavkom 1. podstavkom 62. ZSSI/21-a propisano je da su ravnatelji, županijskih uprav za ceste obveznici ZSSI/21-a, stoga i ravnatelja Županijske uprave za ceste Zadarske županije obvezuju odredbe navedenog Zakona.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Sukladno odredbi članka 7. točke d) ZSSI-a, ravnatelji županijskih uprava za ceste ne mogu uz plaću za obnašanje navedene javne dužnosti primati božićnicu, uskrsnicu, dar za djecu, regres, jubilarnu nagradu i druge zabranjene dodatne naknade koji ujedno ne predstavljaju naknadu putnih i drugih troškova za obnašanje javne dužnosti.

Slijedom navedenog, Povjerenstvo je dalo očitovanje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Podnositelju, e mailom
2. Objava na internetskoj stranici Povjerenstva
3. Pismohrana